Lone Dybkjær (RV), 2006-04-20:
Til hr. Morten Messerschmidt vil jeg gerne sige, at selvfølgelig har man også i tidligere tider kunnet komme ud for, at man var nødt til at hive sine taler frem her i Folketinget for ligesom at kunne dokumentere, at man ikke havde sagt det, en modstander har sagt.
Nu har jeg så fundet det, jeg sagde vedrørende det her direktiv, og jeg sagde bl.a., at vi er tilhængere af, at vi har et velfungerende marked, og at problemet med det her direktiv jo er, at det er kommet fuldstændig skævt fra start.
Det betyder, at vi skal igennem et hav af mere eller mindre meningsløse/meningsfyldte drøftelser, og det er simpelthen et enormt genopretningsarbejde, vi skal til, hvis vi skal have det her direktiv sejlet hjem under en eller anden form.
Nu er det ikke ordret citat, men jeg har det her, og jeg siger: Kommissionen står stejlt på sit forslag, selv om der er kommet en ny Kommission.
Vi må se, om det overordnet vil være muligt at bringe det her direktiv ind på en bane, så det er acceptabelt.
Det kan man vel ikke sådan sige er meget medløbende.
Og så siger jeg videre: Vores linje er fuldstændig klart – og det kan være, det er der, hr. Morten Messerschmidt synes, det er helt ubehageligt eller utroligt – at virksomhederne kan etablere sig på oprindelseslandets vilkår, men skal arbejde efter værtslandets regler, det vil sige overholde overenskomster, selvfølgelige miljøstandarder, forbrugerbeskyttelse, og hvad vi nu i øvrigt måtte have af regler i Danmark.
Det skal virksomhederne overholde, når de arbejder her i landet, lige så vel som danske virksomheder efter vores opfattelse skal overholde værtslandets principper, hvis danske virksomheder arbejder i udlandet.
Det synes jeg alligevel er lidt ærgerligt.
Jeg har sådan set syntes, at hr. Morten Messerschmidt, selv om jeg ikke er enig med ham, var en ærlig debattør.
Jeg er slet ikke enig, det her synes jeg simpelthen ikke er hæderligt, vil jeg gerne sig til hr. Morten Messerschmidt.
Og det er bare ærgerligt, at sådan er det.
Så vil jeg i øvrigt gerne takke ministeren for redegørelsen.
Jeg er helt enig med ministeren i, at det er trukket i en fantastisk god retning, og at vi skal glæde os over det.
Jeg vil så også sige, at vi selvfølgelig ikke er færdige med arbejdet endnu.
Man kan sige, at det er okay at have sådan en drøftelse her, men problemet er, at vi er midt i udvalgsarbejdet, og derfor er der selvfølgelig nogle ting, der skal afklares i udvalgsarbejdet, og hvor man ikke kan stå her og sige fuldstændig firkantet, hvad der er det ene eller det andet.
Men det kan vi jo få afklaret i udvalget, og eftersom vi har to meget kritiske personer i Europaudvalget, er der vel ingen grund til at tro, at ministeren ikke får et par spørgsmål sendt over, sådan at vi kan få direktivets område afgrænset så præcist, som det overhovedet er muligt.
Så synes jeg også, at vi kan glæde os over, at det ved hjælp af et tværgående samarbejde landene imellem er lykkedes at få det her direktiv dirigeret hen i en bedre retning.
Det er ikke sikkert, det er perfekt endnu, men det er i hvert fald dirigeret hen i en retning, hvor det er langt, langt bedre, end det var helt oprindelig.
Det synes jeg er et meget godt eksempel på at arbejde politisk, og jeg synes også, det er et meget godt eksempel på, at når hr. Messerschmidt og andre bare står og siger, at Kommissionen bestemmer det hele, så passer det ikke.
Det her er jo et kerneeksempel på, at Kommissionen ikke bare kan fremsætte sine forslag og så regne med, at de kommer igennem i totalt uændret form.
Men generelt gælder det selvfølgelig, at vi skal prøve at være så præcise som muligt, for ellers ved vi jo, at vi har Domstolen, der går ind og fortolker.
Det er i hvert fald den lære, vi har draget.
Som tidligere europaparlamentariker – nu er hr. Sindal meget beskeden vedrørende det –
kan man da godt glæde sig over, at Parlamentet fungerer, at det er i stand til at arbejde, at det er i stand til at lave kompromisser, selv om der er 25 lande repræsenteret i Parlamentet.
Man kunne jo godt synes, at det var en anelse sværere, end når vi står og snakker herinde.
Så personligt glæder jeg mig meget over, at Europa-Parlamentet er gået så aktivt ind i det her.
Det viser altså også, at Europa-Parlamentet har en politisk indflydelse, og det viser i det hele taget, at EU selvfølgelig er et politisk projekt, sådan som en del af os har sagt hele tiden.